
1.  Asjaolud ja menetluse käik

OÜ PÕHJA PEALINN omandas Narvas Sepa tn 10 asuva poollagunenud ehitise (elamu) 22.06.2000 ehitise ostu-müügi lepingu alusel. OÜ Põhja Pealinn taotluste alusel on talle Narva Linnavalitsuse korraldustega korduvalt pikendatud investeeringute tegemise tähtaega antud vara rekonstrueerimise eesmärgil.

Viimati, 14.05.2008 sõlmitud lepingu muutmise lepingu punktidega 2.1 ja 2.2 (Narva notari Tatjana Boitsova notariaalregistri nr 5459) pikendati osaühingule PÕHJA PEALINN investeerimiskohustuse  täitmise tähtaega kuni 31.12.2010 vastavalt järgmisele ajagraafikule:

· kuni 31.12.2008

-   500 000 krooni;

· kuni 31.12.2009

- 2 500 000 krooni;

· kuni 31.12.2009

- 3 000 000 krooni.

OÜ PÕHJA PEALINN taotles 17.02.2009 kirjas arvestada tähtajaks 31.12.2008 tehtud investeeringuteks 134 913 krooni (investeeringute aruanne on kontrollitud, summa arvestatud) ja pikendada täitmata jäänud investeerimiskohustuse summas 365 087 krooni täitmise tähtaega kuni 31.12.2010 ning ülejäänud investeeringute kogusummas 5 500 000 krooni tegemise tähtaega kuni 31.12.2012.
Samuti teatas OÜ PÕHJA PEALINN, et 23.12.2008 sõlmiti OÜ PÕHJA PEALINN ja AS EESTI ESM vahel ühinemisleping, mille kohaselt AS EESTI ESM ühendab endaga OÜ PÕHJA PEALINN. Pärast ühinemisprotsessi lõppemist jätkab AS EESTI ESM investeeringuid varasse aadressil: Sepa 10, Narva. Käesoleval ajal on AS EESTI ESM oma tütarettevõte OÜ PÕHJA PEALINN ainuomanik. 

2008. a ettenähtud investeerimiskohustuse osalist mittetäitmist põhjendas OÜ PÕHJA PEALINN sellega, et pärast hoone rekonstrueerimise eelprojekti koostamist nõudis Muinsuskaitseamet arheoloogilise järelevalve teostamiseks arheoloogiliste eeluuringute läbiviimist (hoone asub ajaloolises kaitsetsoonis).

OÜ PÕHJA PEALINN teatel on käesoleval ajal käimas Sepa 10 maa-alale detailplaneeringu kehtestamise menetlus. Detailplaneering on koostatud ja kooskõlastatud tehnovõrkude valdajatega, päästeteenistusega, Tervisekaitseametiga, Muinsuskaitseametiga ning saadetud 23.04.2009 Arhitektuuri- ja Linnaplaneerimise Ametisse.

Enne detailplaneeringu kehtestamist pole võimalik teha mingeid töid investeeringute kava täitmiseks. OÜ PÕHJA PEALINN kinnitab oma taotluses veel kord, et kohustub täitma investeerimiskohustused täismahus ning palub mitte rakendada 14.05.2008 lepingu muutmise lepingu punktis 2.3 ettenähtud trahvi.
OÜ PÕHJA PEALINN taotlust arutati Narva Linnavalitsuse linnavarakomisjoni istungil 06.05.2009 (protokoll nr 5) ning arvestades, et linna on huvitatud ajaloolises tsoonis asuva hoones rekonstrueerimisest, võeti vastu otsus:

1. Pidada võimalikuks rahuldada OÜ PÕHJA PEALINN taotlus 14.05.2008 lepingu muutmise lepingu (notariaalregistri nr 5459) punktides 2.1 ja 2.2 ettenähtud kohustuste täitmise tähtaegade pikendamiseks.

2. Mitte rakendada OÜ PÕHJA PEALINN suhtes 14.05.2008 lepingu muutmise lepingu punktis 2.3 ettenähtud trahvi.

3. Linnavara- ja Majandusametil esitada antud küsimus Narva Linnavalitsuse istungile sellekohase korralduse vastuvõtmiseks.

2. Õiguslikud alused

Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.
Narva Linnavolikogu 09.06.2005 määrusega nr  18/56 kinnitatud “Linnavara võõrandamise korra” (edaspidi ka kord) punkti  76 kohaselt juhul, kui täitmise käigus on mõne müügilepingu punkti täitmine oluliselt raskendatud, võib poolte kokkuleppel ja Linnavalitsuse otsustuse alusel lepingutingimusi muuta või leping lõpetada. 
Sama korra punkti 82.5 kohaselt peab võõrandamise korraldaja kontrollima tehtud investeeringute summasid ja fikseerima need aktis. Kui investeeringute summa jääb täielikult või osaliselt tegemata või arvestamata, võib lepingu tingimusi Linnavalitsuse otsusel ja poolte kokkuleppel muuta või leping lõpetada.

3. Otsus

3.1. Pikendada osaühingule PÕHJA PEALINN (registrikood 10631397, asukoht Vestervalli 2m-1, Narva) 14.05.2008 sõlmitud lepingu muutmise lepingu (Jõhvi notari Tatjana Boitsova notariaalregistri nr 5459) punktis 2.1 ja 2.2 ettenähtud kohustuse - lõpetada Narvas Sepa 10 asuva ehitise rekonstrueerimistööd - täitmise tähtaega alates 31.12.2010 kuni 31.12.2012 vastavalt järgmisele investeeringute ajagraafikule:
· kuni 31.12.2010

-   365 087 krooni;

· kuni 31.12.2012

- 5 500 000 krooni.
3.2. Mitte rakendada osaühingu PÕHJA PEALINN suhtes 14.05.2008 lepingu muutmise lepingu punktis 2.3 ettenähtud rahatrahvi.

3.3. Volitada linnapead Tarmo Tammistet allkirjastama Narva linna nimel vastav notariaalne muudatus.

4. Rakendussätted

4.1. Narva Linnavalitsuse Linnavara- ja Majandusametil teha käesolev korraldus teatavaks OÜ-le PÕHJA PEALINN.

4.2. Korraldust võib vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest.

4.3. Käesolev korraldus jõustub seaduses sätestatud korras.

 

Tarmo Tammiste

Linnapea                                                                        
Ants Liimets 









Linnasekretär

